Valke-hoof moet pos ontruimArgieffoto “Ons versoek al lankal dat hy uit sy posisie verwyder moet word weens sy ongeskiktheid om in die pos te dien en sy prosedureel gebrekkige aanstelling,” het Zakhele Mbhele, DA-LP, gesê. “Ntlemeza moet die beslissing respekteer en sy kantoor onmiddellik ontruim.” Volgens Mbhele het Ntlemeza geslaag in sy politieke doel, naamlik om Pravin Gordhan, voormalige minister van finansies, te teiken. “Die nuwe minister [van polisie] moet nou verseker dat die Valke ŉ onafhanklike misdaadbestrydingseenheid is en dat die hoof van die Valke ŉ persoon met integriteit is wat die belange van Suid-Afrika eerste stel.” Fikile Mbalula, die nuwe minister van polisie, het Woensdag sy voorganger se aansoek om te appelleer teen die hof se vorige beslissing rakende Ntlemeza, teruggetrek. Mbalula sal intussen Donderdag ŉ mediakonferensie hou oor die pad vorentoe. Nathi Nhleko, die voormalige minister van polisie, het verlede maand hofdokumente ingedien om te appelleer teen die hof se besluit dat sy aanstelling van Ntlemeza ter syde gestel moet word. Hy het die aansoek ingedien nadat die hooggeregshof in Pretoria beslis het Nhleko moet Ntlemeza se aanstelling ter syde stel. Die Helen Suzman-stigting (HSS) en Freedom Under Law (FUL) het die aansoek ingedien om Ntlemeza se aanstelling ter syde te laat stel. Nhleko het Ntlemeza aangestel ten spyte daarvan dat regter Elias Matojane in Februarie 2015 bevind het Ntlemeza was “bevooroordeeld en oneerlik” en het nie oor “integriteit en eerbaarheid” beskik nie. “Genl.maj. Ntlemeza is aangestel in die hoogste pos van die republiek se korrupsie-en-misdaadbestrydingseenheid, ondanks verdoemende geregtelike bevindinge wat sy integriteit, eerlikheid en toepaslikheid om hierdie amp te beklee, bevraagteken. “Sowel die HSS as FUL meen, gegrond op die redes wat die kantoor van die minister [Nhleko] verskaf het, dat die geregtelike bevindinge nie enigsins, of behoorlik oorweeg is nie,” het die organisasies aangevoer. Ntlemeza is in Desember 2014 deur Nhleko as waarnemende hoof van die Valke aangestel nadat Anwa Dramat as hoof van die Valke geskors is.